
הכנסת העשרים
מושב שלישי
<פרוטוקול מס' 579>
מישיבת ועדת העבודה, הרווחה והבריאות
יום שני, כ"ג בתמוז התשע"ז (17 ביולי 2017), שעה 9:19
<סדר היום:>
<הצעת חוק חופשה שנתית (תיקון מס' 17) (חופשה ביום שמתקיימות בו בחירות מקדימות במפלגה שבה העובד חבר), התשע"ז-2017>
הצעתם של חברי הכנסת יואב קיש ודוד ביטן
נכחו:

<חברי הוועדה:> 
אלי אלאלוף – היו"ר
מאיר כהן
חברי הכנסת:
דוד ביטן
יואב קיש
<מוזמנים:> 
	רבקה ורבנר
	–
	סגנית הממונה הראשי על יחסי עבודה, משרד העבודה, הרווחה והשירותים החברתיים

	אור רוזנמן
	–
	עו"ד, הלשכה המשפטית, משרד העבודה, הרווחה והשירותים החברתיים

	חמוטל בן דור
	–
	סגנית הממונה על השכר, משרד האוצר

	גונן גומלסקי
	–
	עו"ד, רשות החברות הממשלתיות, משרד האוצר

	ביאן ותד
	–
	רפרנטית תעסוקה, אגף התקציבים, משרד האוצר

	אורלי ישי גנץ
	–
	עו"ד, הלשכה המשפטית, משרד האוצר

	מיכל שמואלי
	–
	עו"ד, ממונה מפלגות, משרד המשפטים

	לאורה לאה בינימינוב
	–
	מתמחה, משרד המשפטים

	אור רוזנמן
	–
	עו"ד, הלשכה המשפטית, משרד הכלכלה והתעשייה

	אלי יריב
	–
	עו"ד, ההסתדרות החדשה

	מוריה ברבי
	–
	עו"ד, רפרנטית דיני עבודה, התאחדות התעשיינים

	מיכאל שיזף
	–
	המשמר החברתי

	דינה פרייזינגר
	–
	מוזמן/ת

	דורון ארנון
	–
	מוזמן/ת

	רונן גבריאל חיון
	–
	מוזמן/ת

	גבריאל ברון
	–
	מוזמן/ת

	יאיר סרוסי
	–
	מוזמן/ת

	רות פרמינגר
	–
	שדלן/ית


<ייעוץ משפטי: >
נעה בן שבת
<מנהל/ת הוועדה:>
אתי שבתאי
<רישום פרלמנטרי:>
אהובה שרון, חבר תרגומים
<הצעת חוק חופשה שנתית (תיקון מס' 17) (חופשה ביום שמתקיימות בו בחירות מקדימות במפלגה שבה העובד חבר), התשע"ז-2017>
הצעתם של חברי הכנסת יואב קיש ודוד ביטן

<היו"ר אלי אלאלוף:>
בוקר טוב. ה-17 ביולי 2017, כ"ג בתמוז התשע"ז, השעה 9:19 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק חופשה שנתית (תיקון מס' 17) שקשורה לבחירות בפריימריס במפלגות, הצעתם של חברי הכנסת יואב קיש ודוד ביטן ששניהם נוכחים כאן.
יש לנו כאן רביזיה.

<דוד ביטן (הליכוד):>
כן. הגשתי רביזיה. לאחר שהצבענו על החוק, היה איזשהו דיון בין משרד המשפטים ליועצת המשפטנית של הוועדה לגבי חצי היום הנוסף, האם צריך להכניס את זה לתוך החוק השני, תיקון חוק חופשה שנתית או לא, ואמרתי שמה שהם יסכמו – מקובל עלי ואני לא נכנס לעניין הזה. הגשתי רביזיה שאם הם יסכמו, נוכל לתקן.

<נעה בן שבת:>
באמת ההצעה של משרד המשפטים הייתה להבהיר שנשמרת זכותו של העובד כאשר הוא לוקח חצי יום חופשה לצורך הבחירות המקדימות. נשמרת לו הזכות לקחת חצי יום חופשה על חשבון החופשה השנתית שלו. זה יום שהמעסיק קובע את מועדו ויש כאן נוסח שמציע להסדיר בהקשר הזה. 
עוד סוגיה שעלתה היא השאלה מה קורה עם היעדרות העובד. בהתאם למה שדובר בישיבה הקודמת, אם אנחנו מדברים על היעדרות של יום או של חצי יום, זה על חשבון החופשה השנתית, ואם אין ימי חופשה שנתית או שההיעדרות היא קצרה מחצי יום, ההיעדרות היא על חשבונו של העובד. זאת אומרת, לא ישולם שכר בעד ההיעדרות הזאת. אבל השאלה היא מה קורה אם אנחנו מדברים על היעדרות שעולה על חצי יום. שמענו כאן התנגדות דווקא של הממונה על השכר. אני מבינה שמהמעסיקים אין התנגדות אבל לפי הממונה על השכר יש בעיה של מצב של היעדרות שעולה על חצי יום. רצינו לשאול האם ירצו להסדיר גם את זה.

<דוד ביטן (הליכוד):>
אין בעיה. מה שתחליטו – מקובל.

<נעה בן שבת:>
מה קורה כאשר ההיעדרות עולה על חצי יום. חצי יום חופשה, אנחנו עושים את ההבהרה הזאת.

<דוד ביטן (הליכוד):>
היא לא יכולה לעלות על חצי יום חופשה.

<נעה בן שבת:>
או חצי יום חופשה או יום חופשה מלא?

<דוד ביטן (הליכוד):>
לא. אם פחות, זה חל"ת.

<נעה בן שבת:>
אבל מה קורה אם מדובר בשלושת-רבעי יום?

<דוד ביטן (הליכוד):>
אני מציע או חצי יום או יום שלם.

<קריאה:>
אנחנו מסכימים.

<נעה בן שבת:>
נקריא מה שאנחנו מציעים לגבי רביזיה. יש עוד כמה תיקוני נוסח קטנים אחרי שהעירו לי לגבי מה שמופיע כאן.

<היו"ר אלי אלאלוף:>
לא צריך קודם לאשר את הרביזיה?

<דוד ביטן (הליכוד):>
קודם מאשרים. נצביע על הרביזיה.

<היו"ר אלי אלאלוף:>
מי בעד הרביזיה? מי נגד?

הצבעה

בעד – פה אחד
הרביזיה נתקבלה.

<היו"ר אלי אלאלוף:>
תודה.
<נעה בן שבת:>
יש לנו סעיף הגדרות.

סעיף קטן (ב) אומר:

(ב)
עובד זכאי להיעדר מעבודתו ביום שבו מתקיימות בחירות מקדימות שבהן הוא זכאי להצביע במפלגה שהוא חבר בה, ובלבד שמסר למעסיקו הודעה על כך ועל משך ההיעדרות הצפוי 14 ימים מראש לפחות. ההיעדרות לפי סעיף זה לא תעלה במצטבר על שני ימי עבודה מלאים בשנה.

אנחנו מדברים על ההצטברות. יכול להיות שאלה יהיו חלקי ימים שמצטברים לשני ימי עבודה מלאים. כמו שאמרנו, הסתייגות של חבר הכנסת מאיר כהן שביקש יום אחד.

(ג)
נעדר עובד מעבודתו לפי סעיף קטן (ב) יום או חצי יום, דין ההיעדרות כדין חופשה שנתית. ואולם אם אין לזכות העובד ימי חופשה שנתית או שמשך ההיעדרות הוא קטן מחצי יום, לא ישולם שכר בעד ההיעדרות לפי סעיף קטן (ב). 

התוספת המוצעת ברביזיה:

היעדרות העובד כאמור לחצי יום, על חשבון חופשה שנתית, אינה גורעת מזכותו לניצול חצי יום החופשה הנותר לפי סעיף 6(א) לחוק חופשה שנתית, התשי"א-1951.
אנחנו מדברים על כך שיום החופשה הזה, חצי היום הנותר, המעסיק קובע את מועדו ונשמרת זכותו של העובד לנצל.
(ד)
סעיפים קטנים (ב) ו-(ג) יחולו לעניין עובד חינוך בכפוף להליכי אישור חופשה הנהוגים לגביו.

(ה)
מעסיק ישמור בסוד מידע שמסר לו עובד לגבי היעדרות כאמור בסעיף זה, לא יגלה מידע כאמור ולא יעשה בו כל שימוש, ובכלל זה לא ירשום בפנקס חופשה כל פרט לגבי המפלגה שבה נערכו הבחירות המקדימות.

גם בסעיף 3 שמופיע כאן, אין שינוי מהותי.

עוד תיקון שיש כאן הוא תיקון של הכותרת. מלבד שינויי נוסח שיהיו לגבי הנוסח הזה, יש תיקון של הכותרת של פרק א' לחוק המפלגות. אנחנו מוסיפים גם בכותרת בחירות מקדימות שכבר מוסדר שם בפרק הזה.

<היו"ר אלי אלאלוף:>
היועץ המשפטי של משרד העבודה

<אור רוזנמן:>
משרד העבודה. ככל שהחלטנו שאין אפשרות לתת את מעל חצי יום, אני מבקש להכניס את זה במפורש גם ב-(ב). מהנוסח של הסעיף, זה לא עולה.

<נעה בן שבת:>
האפשרויות הן יום או חצי יום ואם היום קצר מחצי יום. אנחנו לא מזכירים את הנושא של מעל חצי יום.

<היו"ר אלי אלאלוף:>
או יום שלם או חצי יום.

<דוד ביטן (הליכוד):>
חצי יום הוא על חשבון ימי חופשה.

<נעה בן שבת:>
על חשבון ימי חופשה, ככל שיש ימי חופשה כמובן.

<דוד ביטן (הליכוד):>
הוא יכול לקחת שעה, אבל אז זה על חשבונו.

<נעה בן שבת:>
מבחינת נוסח, התבקשנו בכותרת השוליים לומר היעדרות מהעבודה לשם - - -

<דוד ביטן (הליכוד):>
זה תיקון חוק ימי חופשה.

<נעה בן שבת:>
אנחנו מתקנים את חוק המפלגות.

<דוד ביטן (הליכוד):>
לא, זה בסדר. אני מדבר על חצי היום.

<נעה בן שבת:>
חצי היום, לא. אנחנו מציינים כאן שאם היעדרות העובד היא לחצי יום על חשבון חופשה שנתית אינה גורעת מזכותו לניצול חצי יום החופשה הנותר לפי סעיף 6(א) לחוק חופשה שנתית. אנחנו מבהירים את זה כאן.

יש גם תיקוני ניסוח. התבקשנו לתקן גם בכותרת השוליים הפנימית של סעיף 17(ב) וגם התבקשנו שבחוק המפלגות, מה שמופיע כאן בסעיף 3, לא יבוא בסוף סעיף 28יח(א) אלא בסעיף קטן נפרד. את התיקונים האלה נעשה.

בגדול זאת הצעת החוק.

<היו"ר אלי אלאלוף:>
נעבור להצבעה. נאשר את התיקונים של הרביזיה.
מי בעד התיקונים? מי נגד?

הצבעה

בעד – פה אחד
התיקונים נתקבלו.

<היו"ר אלי אלאלוף:>
התיקונים התקבלו. 

חבר הכנסת מאיר כהן לא השתתף בהצבעה אחרי שאישר את החוק בכללותו.

תודה לכם. תודה לצוות המקצועי של כל המשרדים.

<הישיבה ננעלה בשעה 09:30.>

